Predkladacia správa

V dňoch 31. mája 2005 až 16. júna 2005 sa uskutočnilo v Ženeve 93. zasadnutie Generálnej konferencie Medzinárodnej organizácie práce (ďalej len „konferencia“), na ktorom boli prerokované a prijaté najmä tieto dokumenty, a neprijal sa jeden dokument:

1. Rezolúcia konferencie o zaradení bodu programu na pravidelné budúce zasadnutie Generálnej konferencie Medzinárodnej organizácie práce s názvom „Bezpečnosť a zdravie pri práci - Podporný rámec pre bezpečnosť a zdravie pri práci“ a navrhované závery (príloha č. 1);

2. Návrh Dohovoru Medzinárodnej organizácie práce o práci v rybnom odvetví – predložený návrh textu dohovoru konferencia síce prerokovala, ale nakoniec neprijala (príloha č. 2); 

3. Odporúčanie Medzinárodnej organizácie práce o práci v rybnom odvetví č. 196 z roku 2005 (príloha č. 3);

4. Rezolúcia konferencie o zamestnanosti mladých a závery o podporovaní ciest k dôstojnej práci pre mladých (príloha č. 4).

Na konferencii sa zúčastnila trojstranná (tripartitná) delegácia Slovenskej republiky v súlade s uznesením vlády SR č. 383 z 10. mája 2005.

Predkladaný materiál má informatívnu povahu, nemá legislatívnu a koncepčnú povahu, a vláda SR materiál berie na vedomie, a preto v súlade s čl. 10 odsekom 6 písm. a) Smernice na prípravu a predkladanie materiálov na rokovanie vlády SR (schválenej uznesením vlády SR č. 512 z 13. 6. 2001) nebol zaslaný na pripomienkové konanie (medzirezortné pripomienkové konanie).

Materiál sa zašle na vedomie Národnej rade Slovenskej republiky, Republikovej únii zamestnávateľov a Asociácii zamestnávateľských zväzov a združení SR, Konfederácii odborových zväzov SR a Nezávislým kresťanským odborom Slovenska.

V tejto predkladacej správe a v samotnej správe o priebehu konferencie sa odkazuje na príslušné prílohy - dokumenty, o ktorých rokovala konferencia a ku ktorým prijala závery. Tieto prílohy nie sú súčasťou predkladaného materiálu pre ich obsahovú rozsiahlosť a zverejnia sa na internetovej stránke Ministerstva práce, sociálnych vecí a rodiny SR (www.employment.gov.sk - Občan v sociálnej politike – Európska únia a medzinárodné vzťahy – Medzinárodná organizácia práce – pod názvom Správa o priebehu a výsledkoch 93. zasadnutia Generálnej konferencie MOP).